Document ID: 32010D0039

NEUVOSTON TÄYTÄNTÖÖNPANOPÄÄTÖS,
annettu 19 päivänä tammikuuta 2010,
luvan antamisesta Portugalin tasavallalle soveltaa yhteisestä arvonlisäverojärjestelmästä annetun direktiivin 2006/112/EY 168, 193 ja 250 artiklasta poikkeavaa toimenpidettä
(2010/39/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Portugalin tasavallalle, jäljempänä ’Portugali’, on neuvoston päätöksellä 2004/738/EY (2) annettu lupa soveltaa 31 päivään joulukuuta 2009 saakka kotimyynnin alalla valinnaista erityisjärjestelyä, jossa kyseisellä alalla toimiva ja järjestelyn soveltamiseen luvan saanut yritys on jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen direktiivin 77/388/ETY (3) 21 artiklan 1 kohdan a alakohdasta poiketen velvollinen suorittamaan vähittäismyyjiensä lopullisille kuluttajille luovuttamia tavaroita koskevan arvonlisäveron, jäljempänä ’alv’. Lisäksi vähittäismyyjät on mainitun direktiivin 22 artiklasta poiketen vapautettu artiklassa tarkoitetuista, näitä samoja tavaranluovutuksia koskevista velvoitteista. Luvan saamisen edellytyksenä on, että yrityksen koko liikevaihto on peräisin vähittäismyyjien omissa nimissään ja omaan lukuunsa harjoittamasta kotimyynnistä. Lisäksi kaikkien myytävien tuotteiden on sisällyttävä ennalta laadittuun lopullisen kulutusvaiheen hinnastoon ja yrityksen on myytävä tuotteet suoraan vähittäismyyjille, jotka myyvät ne suoraan lopullisille kuluttajille.
(2)
Portugali on komission pääsihteeristön 30 päivänä kesäkuuta 2009 vastaanottamassa kirjeessä hakenut lupaa jatkaa tätä erityisjärjestelyä niiden säännösten osalta, jotka poikkeavat direktiivin 2006/112/EY 193 ja 250 artiklasta. Lisäksi se on komission pääsihteeristön 9 päivänä syyskuuta 2009 vastaanottamassa täydentävässä kirjeessä pyytänyt, että vähittäismyyjät eivät direktiivin 2006/112/EY 168 artiklasta poiketen voisi vähentää alv:tä niiden tavaroiden osalta, joita poikkeava toimenpide koskee.
(3)
Direktiivin 2006/112/EY 395 artiklan 2 kohdan mukaisesti komissio toimitti 27 päivänä lokakuuta 2009 päivätyllä kirjeellä tämän pyynnön muille jäsenvaltioille. Komissio ilmoitti Portugalille 29 päivänä lokakuuta 2009 päivätyllä kirjeellä saaneensa kaikki tarpeelliset tiedot.
(4)
Tässä erityisjärjestelyssä asianmukaisen luvan saaneille yrityksille annetaan lukuisten kiertävien vähittäismyyjien puolesta vähennysoikeus vähittäismyyjille luovuttamistaan tavaroista maksettavan tai vähittäismyyjien niistä maksaman alv:n osalta sekä velvollisuus maksaa vähittäismyyjiensä lopullisille kuluttajille suorittamista tavaranluovutuksista johtuva alv. Luvan saaneilla yrityksillä on myös velvollisuus täyttää ilmoitus- ja maksuvelvoitteet, joista niiden vähittäismyyjät on vapautettu.
(5)
Tällä erityisjärjestelyllä voidaan siten varmistaa, että näiden yritysten luovuttamien tuotteiden vähittäismyynnistä kannettava alv todella maksetaan veroviranomaisille, ja siten ehkäistä veropetoksia. Sen avulla voidaan niin ikään yksinkertaistaa hallintoa hyödyntäen alv:n kantomenettelyä ja keventää vähittäismyyjien alv-velvoitteita.
(6)
Poikkeustoimenpiteellä ei muuteta lopullisessa kulutusvaiheessa kannettavan alv:n määrää, eikä se vaikuta kielteisesti alv:stä saataviin unionin omiin varoihin,
ON HYVÄKSYNYT TÄMÄN PÄÄTÖKSEN:
1 artikla
Portugalille annetaan lupa soveltaa kotimyynnin alalla erityistä verotusjärjestelyä, johon sisältyy direktiivistä 2006/112/ETY poikkeavia säännöksiä.
Yritykset, joiden koko liikevaihto on peräisin vähittäismyyjien omissa nimissään ja omaan lukuunsa harjoittamasta kotimyynnistä, voivat hakea verohallinnolta lupaa soveltaa poikkeusjärjestelyä, jos seuraavat edellytykset täyttyvät:
a)
kaikki yrityksen myymät tuotteet sisältyvät ennalta laadittuun lopullisen kulutusvaiheen hinnastoon;
b)
yritys myy tuotteensa suoraan vähittäismyyjille, jotka puolestaan myyvät tuotteet suoraan lopullisille kuluttajille.
2 artikla
Yrityksillä, joille on annettu lupa soveltaa tätä poikkeusjärjestelyä, on direktiivin 2006/112/EY 168 artiklasta poiketen oikeus vähentää vähittäismyyjilleen luovuttamistaan tavaroista maksettava tai vähittäismyyjien niistä maksama alv sekä mainitun direktiivin 193 artiklasta poiketen velvollisuus maksaa vähittäismyyjiensä lopullisille kuluttajille suorittamista tavaranluovutuksista johtuva alv.
3 artikla
Vähittäismyyjät, jotka hankkivat tavaroita tämän poikkeusjärjestelyn soveltamiseen luvan saaneelta yritykseltä, vapautetaan direktiivin 2006/112/EY 250 artiklassa tarkoitetusta ilmoitusvelvollisuudesta kyseisen yrityksen niille toimittamien tavaroiden sekä näiden tavaroiden lopullisille kuluttajille luovuttamisen osalta. Tästä velvollisuudesta huolehtii luvan saanut yritys.
4 artikla
Tämä päätös tulee voimaan päivänä, jona se annetaan Portugalin tasavallalle tiedoksi.
Sitä sovelletaan 1 päivästä tammikuuta 2010 alkaen 31 päivään joulukuuta 2012 asti.
5 artikla
Tämä päätös on osoitettu Portugalin tasavallalle.
6 artikla
Tämä päätös julkaistaan Euroopan unionin virallisessa lehdessä.
Tehty Brysselissä 19 päivänä tammikuuta 2010.

Labels: 2
3
15
18